Sorana Cîrstea a pierdut în primul tur al Roland Garros, în fața rusoaicei Anna Blinkova, scor 6-3, 3-6, 7-6(5). Românca s-a accidentat la călcâiul stâng la mijlocul primului set al meciului și a luptat eroic până la final.
După accidentarea care i-a blocat drumul spre turul secund al turneului parizian, Sorana Cîrstea a vorbit în exclusivitate pentru FANATIK despre perioada de pauză pe care o va avea și a anunțat la ce turneu va reveni pe teren.
„Am venit cu o accidentare din februarie, de la Doha, o inflamație a fasceitei plantare și niște rupturi fibrilare. Ca să fiu refăcută complet după această accidentare trebuie să iau pauză de o lună. În același timp, am zile bune și zile mai puțin bune.
Suntem în mijlocul sezonului și am zis să trag de mine. La 3-2, terenul era destul de alunecos din cauza ploii continue care a fost astăzi. Am alunecat și am simțit ca și cum în călcâi aveam un cuțit înfipt.
M-am speriat inițial, deoarece simțeam foarte multă durere. Apoi am chemat fizioterapeutul și mi-a făcut un bandaj destul de puternic. Eram speriată că se poate întâpla ceva mai grav, dar, având în vedere că eram la Roland Garros, am zis să trag de mine și simțeam că pot să câștig și cu probleme medicale.
Chiar și cu acele dureri trebuia să câștig astăzi, am făcut niște erori neforțate care nu trebuiau făcute la experiența mea. Terenul a fost foarte greu din cauza vremii. În mod normal, totul a mers bine.
Cred că la începutul setului trei trebuia să mă desprind puțin. Am făcut și niște greșeli pe care, în mod normal, nu le fac. Cred că eu am pierdut acest meci, nu cred că ea l-a câștigat. În tie-break, am luat niște decizii complet greșite și vina este a mea. Nu este vina nimănui.
Sunt puțin obosită, deoarece vin cu această accidentare din februarie. Când nu poți da totul la antrenamente și te menajezi, nici la meci nu poți să ajungi așa cum îți dorești. Vin deja după trei luni de durere continuă. Voi lua o pauză mai lungă.
Nu cred că voi sta o lună, dar cred că trei săptămâni voi lua pauză. Cred că următorul turneu la care voi participa o să fie Eastbourne sau Wimbledon. Aș încerca să am câteva meciuri și înainte de Wimbledon, pentru că este o situație complicată. Vom vedea. Ideea este că trebuie să refac piciorul”, a declarat Sorana Cîrstea în exclusivitate pentru FANATIK.
Tenismena a recunoscut că a fost aproape să abandoneze meciul în momentul în care a suferit accidentrea, dar s-a gândit la Rafael Nadal și a luptat împotriva rusoacei Anna Blinkova până la final.
„În primul set, am vrut să abandonez. Ieri l-am văzut pe Nadal și chiar mă gândeam la el în timpul meciului. Am zis că dacă Nadal poate, pot și eu. Îmi aduc aminte de interviu al lui în care a zis că dacă este un moment în care să moară pe teren, acela este la Roland Garros.
M-am gândit că și dacă se întâplă ceva, măcar să încerc să dau tot ce pot. Oricum accidnetarea era acolo, nu știu ce se putea întâmpla mai rău. Și adversara era accesibilă, simțeam că sunt peste ea.
Nadal este idolul meu din toate punctele de vedere, am crescut cu el. Din punct de vedere sportiv, dar și personal, este un om foarte umil și modest. Este atât de luptător, perseverent și ambițios…
Mereu l-am avut ca pe un model. A fost extraordinar să îl văd ieri în ultimul său meci la Roland Garros. Am înțeles că încă nu știe nici el sigur dacă mai juca aici vreodată. Mi-a părut rău că a fost învins de Zverev. Am avut un gol în stomac, deoarece este finalul unei ere”, a mai declarat Rafael Nadal.
Întrebată despre colaborarea cu Albert Costa, Sorana Cîrstea a declarat că nu o să se mai pregătească cu acesta și pentru turneele pe iarbă și că va avea un nou antrenor.
„Am stabilit cu Albert că vom colabora doar pe perioada turneelor de zgură. Pe perioada în care voi evolua pe iarbă, voi colabora cu Peter Wessels, cel care a fost alături de mine la Dubai, Abu Dhabi și Doha.
Deja discutasem cu el înainte să îl întâlnesc pe Albert. A fost o colaborare frumoasă. Este un om deosebit. M-a pregătit bine. Nu are nicio vină. Vina este doar a mea pentru acest meci. M-am bucurat să am oportunitatea să lucrez cu un om ca el”, a mai adăugat Sorana Cîrstea.